Paraplegiese klerk wen soos 'Dawid vir Goliat" teen SAPD - Solidariteit WêreldSolidariteit Wêreld
Tuis › Nuuskantoor › Paraplegiese klerk wen soos 'Dawid vir Goliat" teen SAPD
Paraplegiese klerk wen soos 'Dawid vir Goliat" teen SAPD
Gilbert Johannes (40) van Bredasdorp was 'n uiters bekwame sportman op skool voordat hy in 1994 weens 'n kop-aan-kop-motorbotsing as parapleeg in 'n rolstoel beland het, maar sy onlangse wen teen die SAPD het hom soos Dawid laat voel wat teen Goliat opgestaan het.
Die bedingingsraad vir die veiligheid-en-sekuriteitsektor (SSSBC) het – in Johannes se guns – beslis dat die SAPD hom voor die einde van die maand met drie maande se salaris moet vergoed nadat hy op 'n onbillike wyse nie na 'n hoër pos in die polisie bevorder is nie.
"Ek is so dankbaar vir dit wat Solidariteit vir my gedoen het en steeds doen. Ek het nie eers twee keer gedink by wie se deur ek gaan aanklop met my krisis nie en ek het nou eerstehands beleef hoe sterk en goed Solidariteit as 'n vakbond is," het Johannes opgewonde oor die foon gesê.
Johannes werk al die afgelope 19 jaar by die Bredasdorp-polisiekantoor waar hy as parapleeg in 'n administratiewe pos werksaam is. "Ek het van dag een af lekker en maklik gewerk. Ek het altyd my alles gegee en myself gedurig toegerus met die nodige kennis en kursusse bygewoon om die beste persoon in my pos te wees," het Johannes gesê.
Hy is al vir die afgelope 11 jaar op posvlak 5. Gedurende Februarie 2016 is daar 'n toesighoudende pos as Hoof Administratiewe Klerk op posvlak 7 geadverteer by die Bredasdorp-polisiestasie waar Johannes gestasioneer is. Johannes was een van ses mense op die kortlys vir die pos. Johannes het egter nie die pos gekry nie.
Gedurende die arbitrasie is daar bevind dat net twee van die top vier kandidate vir die pos gekwalifiseer het, aangesien die ander twee nie aan die minimum vereistes van vier jaar op posvlak 5 voldoen het nie en dus verkeerdelik gekortlys was.
Die kandidaat wat uiteindelik in die pos aangestel is, is 'n swart vrou van Tulbagh – 207 kilometer weg van Bredasdorp. Sy het net matriek en 'n basiese registrasiekursus agter haar naam. Die vrou is ook een van die twee kandidate wat nie gekwalifiseer het om op die kortlys te wees nie, aangesien sy slegs vir byna drie jaar op posvlak 5 was teenoor Johannes se nege jaar op daardie tydstip.
Johannes het onder meer 'n diploma in menslikehulpbronbestuur en het drie kortkursuskwalifikasies in openbare skakeling, arbeidsverhoudingbestuur en menslikehulpbron-aanstellingspraktyke.
"My hart was gebreek toe ek nie die pos gekry het nie en ek het net besluit tot hiertoe en nie verder nie. Sulke onregverdigheid kan 'n mens mos nie duld nie! Dit was vir my moeilik dat die hofsaak so lank aangegaan het, want ek moes met elke verskyning 200 km Kaapstad toe ry en na die tyd 200 km terug huis toe, maar vandag is ek so dankbaar want ons het gewen en ek glo dit sal ander mense in my posisie ook die moed gee om te veg," het Johannes gesê.
Solidariteit het tydens arbitrasie aangevoer dat Johannes se aanstelling 'n tweeledige voordeel sou inhou vir die SAPD se regstellendeaksiegetalle aangesien hy 'n bruin man is en bruin mense onderverteenwoordig is by sy werkplek en in die provinsie, en dat hy ook 'n persoon met gestremdheid is waar die provinsie, sowel as sy werkplek, ook onderverteenwoordig is.
Die voorsittende beampte van die paneel wat die aanstellings behartig het, het erken dat die paneel geweldig baie foute begaan het en dat die punte-toekennings nie konsekwent was nie.
Johannes sê hy voel steeds hy is die sterkste persoon vir die geadverteerde pos. "Die wen is wonderlik, want ek het 'n punt bewys. Maar om eerlik te wees, ek wil steeds veg om in daardie pos aangestel te word. Ek weet ek is met al my ervaring die sterkste kandidaat vir daardie pos. Hierdie is nog nie die einde nie," het Johannes gesê.